
9/2019. (III.28.) önkormányzati rendelete 
a helyi jelentőségű védett természeti emlékké nyilvánításáról szóló
33/2018. (IX.27.) önkormányzati rendelet módosításáról

Veszprém Megyei Jogú Város Önkormányzatának Közgyűlése a természet védelméről szóló 1996. évi LIII. törvény 24.§ (1) bekezdésének b) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 11. pontjában meghatározott feladatkörében eljárva a következőket rendeli el:

1.§	A helyi jelentőségű védett természeti emlékké nyilvánításáról szóló 33/2018.(IX.27.) önkormányzati rendelet (a továbbiakban: Ör.) a 16.§-t követően, a következő 7/A. alcímmel egészül ki:
„7/A.  Veszprém belterület Kollégium u. 1. szám alatti ingatlanok (578 és 579 hrsz.) területén lévő 8 tő közönséges borostyán (Hedera helix L.) védett természeti emlékké nyilvánítása
		16/A.§	A Közgyűlés helyi jelentőségű védett természeti emlékké nyilvánítja a Veszprém belterület Kollégium u. 1. szám alatti ingatlan (578 és 579 hrsz.) észak-keleti szélén, a sziklafal tövében álló 8 tő Hedera helix L. egyedet. 
		16/B.§ 	(1) A 16/A.§-ban meghatározott természeti emlék területe 0 ha, függőleges kiterjedése 1000 m2. Az egyedek a Veszprém 578 és 579 hrsz-ú, összesen 804 m2 kiterjedésű magántulajdonú ingatlanok szélén találhatók.
      		(2) 	A természeti emlék természeti értékeinek felsorolását és természetvédelmi kezelési tervét a rendelet 6. melléklete tartalmazza. 
		16/C.§ 	A védetté nyilvánítás indoka és természetvédelmi célja a természeti emlék botanikai, táji és kultúrtörténeti értékeinek védelme és megőrzése.”
2.§ 	Az Ör. a rendelet 1. mellékletét képező 6. melléklettel egészül ki.

3.§	A rendelet 2019. április 1-én lép hatályba.

1. melléklet Veszprém Megyei Jogú Város Önkormányzata Közgyűlésének 9/2019. (III.28.) önkormányzati rendeletéhez

„6. melléklet Veszprém Megyei Jogú Város Önkormányzata Közgyűlésének 33/2018. (IX.27) önkormányzati rendeletéhez
A Veszprém, Kollégium u. 1. szám alatti 578 és 579. hrsz. magánterület észek-keleti szélén található Hedera helix L. helyi jelentőségű természeti emlék természetvédelmi kezelési terve
1. A természeti emlék védelmének célja: 

	Az ingatlan őrizze meg a kultúrtörténeti értékkel is bíró Benedek-hegyre 	felkúszó közönséges borostyán egyedeket, amelyek fennmaradása, jó karban 	tartása esztétikai, vagyon- és életvédelmi célokat is szolgál.   
2. Természetvédelmi stratégia:

A telek északkeleti oldalán található, a sziklára felkúszó Hedera helix egyedek csak kutatási vagy karbantartási céllal - korlátozottan - a tulajdonosokkal történő előzetes egyeztetés után látogathatók.  A Veszprémi-séden átívelő gyalogos híd balparti hídfőjének északi oldalán törvény által előírt helyi természeti érték (természeti emlék) tábla és a szöveges tájékoztató tábla elhelyezése oktatási, ismeretterjesztési célokat szolgál.


3. Természetvédelmi kezelési mód, korlátozás, tilalom:

	a/ A telek térkövezett részein továbbra is biztosítani kell a csapadékvíz 	beszivárgását a gyökérzet jó vízellátása érdekében. 
	
	b/ Udvar burkolatcsere esetén a beszivárgást biztosító elemeket kell használni, 	különösen a vízszintes térszín és a függőleges sziklafal találkozásánál. 

	c/ Az udvar gyepfelületét a csapadékbeszivárgás érdekében fenn kell tartani.”

